《题亡友王西厓所贻赵松雪书汲黯传拓本后》
清代·朱景英

王君书宗虞永兴，亦复钩勒赵吴兴。吴兴手迹逞姿媚，细筋安得如秋鹰。

或言上石尤不可，椎拓往往刓圭棱。曩持此论自东涧，与君往复词翻腾。

石本忽出《汲黯传》，翠墨黮黕霉淫蒸。森张剑戟严且整，摸纸凸起惊崚嶒。

承旨他本那见此，率更令后难为朋。益信书家各师派，服君鉴别言有徵。

匹如半山论诗法，玉溪善学杜少陵。不然獭祭妄謷訾，苦从字句分淄渑。

此本在箧近世载，夜窗覆审开黳瞢。更为感旧动枨触，暗风吹闪青荧灯。

作者简介：湖南武陵人，字幼芝，一字梅冶，晚号研北翁。乾隆十五年解元。历任宁德知县，台湾鹿耳门同知，北路理番同知。工汉隶。尝纂修《沅州府志》。有《海东日札》、《畬经堂集》、《研北诗馀》。